“Bankari zelenaši! Baš zato NE_ĆE_TE”, napisao je svom Facebooku izabrani zastupnik MOST-a Miro Bulj, dodavši svojoj objavi fotografiju s navodnim citatom Ante Starčevića iz 1888. godine: “Prije će bankari i zelenaši uništiti san slobodne Hrvatske, nego svi vojnici Europe”.

Bulj se tako referirao na pregovore s bankama koje traže odštetu zbog konverzije kredita u švicarskim francima. Svoju objavu je MOST-ov zastupnik ukrasio sljedećim hashtagovima: “zaštita nacionalnih interesa”, “borba za narod”, “prevara krediti franak”.

No, pritom je svoje sljedbenike na Facebooku doveo u zabludu. Citat kojeg je objavio nije izrekao Ante Starčević, niti se isti može pripisati bilo kojoj povijesnoj ličnosti. Odgovornost za mudru misao koju Bulj pripisuje Starčeviću zapravo snose – satiričari iz News Bara.

Javno je o tome na Spikiginu, manifestaciji koju u Zagrebu organizira Kruno Lokotar, govorio voditelj, urednik i scenarist News Bara Borna Sor. S publikom na Spikiginu Sor je podijelio činjenicu da je ekipa News Bara stvorila neke od vrlo popularnih citata koji kruže društvenim mrežama, a posebno je apostrofirao baš ovu poruku koju je Bulj pripisao Starčeviću. Nakon što su News Barovci predmetni citat pustili u svijet društvenih mreža, isti se vrlo brzo proširio, a na svoje su ga stranice stavljale i neke političke stranke (Fama.com.hr).

Imate prijedloge, pohvale ili kritike? Uočili ste neku izjavu za koju vjerujete da bi je Faktograf trebao obraditi? Želite nas upozoriti na neodgovorno ponašanje političara? Pišite nam na info@faktograf.hr ili nas kontaktirajte putem Twittera ili Facebooka.